**Predkladacia správa**

Ministerstvo životného prostredia Slovenskej republiky do legislatívneho procesu predkladá návrh nariadenia vlády Slovenskej republiky, ktorým mení nariadenie vlády Slovenskej republiky č. 174/2017 Z. z., ktorým sa ustanovujú citlivé oblasti a zraniteľné oblasti (ďalej len „návrh nariadenia vlády“) podľa § 81 ods. 1 písm. b) zákona č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon).

Ochrana vôd pred priamym a nepriamym znečisťovaním dusičnanmi z poľnohospodárskej činnosti je upravená v Smernici Rady 91/676/EHS z 12. decembra 1991 o ochrane vôd pred znečistením dusičnanmi z poľnohospodárskych zdrojov (Ú. v. ES L 375, 31. 12. 1991; Mimoriadne vydanie Ú. v. EÚ, kap. 15/zv. 2) v platnom znení (ďalej len „smernica“). Jednou z jej základných požiadaviek je vymedzenie zraniteľných oblastí. Zraniteľné oblastisú poľnohospodársky využívané územia, z ktorých odtekajú vody zo zrážok do povrchových vôd alebo vsakujú do podzemných vôd, v ktorých je koncentrácia dusičnanov vyššia ako 50 mg.l-1 alebo v blízkej budúcnosti môže byť táto hranica prekročená.

Smernica tiež ustanovuje povinnosť pre členské štáty revidovať zoznam zraniteľných oblastí najmenej každé štyri roky. Smernica je do právneho poriadku Slovenskej republiky transponovaná zákonom č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon), ktorý v § 81 ods. 1 písm. b) určuje, že vláda nariadením ustanoví zraniteľné oblasti.

Zoznam zraniteľných oblastí ustanovený nariadením vlády Slovenskej republiky č. 174/2017 Z. z. ktorým sa ustanovujú citlivé oblasti a zraniteľné oblasti, bol v roku 2020 predmetom revízie, ktorú vykonal Výskumný ústav vodného hospodárstva a Slovenský hydrometeorologický ústav. Revízia zraniteľných oblastí bola pravidelne konzultovaná so zástupcami medzirezortnej skupiny implementácie smernice – tzn. za spoluúčasti Ministerstva pôdohospodárstva a rozvoja vidieka Slovenskej republiky a jeho rezortných organizácií - Ústredného kontrolného a skúšobného ústavu poľnohospodárskeho a Výskumného ústavu pôdoznalectva a ochrany pôdy, Slovenskej poľnohospodárskej a potravinárskej komory a Agrárnej komory Slovenska.

Z revízie vyplýva, že 121 obcí je navrhnutých na vyradenie zo zoznamu zraniteľných oblastí. Dôvodom sú nízke koncentrácie dusičnanov v monitorovacích objektoch podzemných vôd, rovnako aj nízke koncentrácie nutrientov v monitorovacích miestach povrchových vôd bez rizika eutrofizácie.

Naopak, 172 obcí je navrhnutých na zaradenie do zoznamu zraniteľných oblastí, vrátane 15 katastrálnych území obcí v CHVO Žitný ostrov – Bernolákovo, Tureň, Bodíky, Dobrohošť, Gabčíkovo, Horný Bar, Kvetoslavov, Kyselica, Ňárad, Pataš, Rohovce, Sap, Šamorín, Vojka nad Dunajom a Vrakúň. Tieto obce nie sú v platnom právnom predpise č. 174/2017 Z. z. v prílohe 1 zaradené v zraniteľných oblastiach. Dôvodom zaradenia je revízia zraniteľných oblastí z dôvodu eutrofizácie pre povrchové toky, ale aj vysoké koncentrácie dusičnanov v podzemných vodách v týchto katastrálnych územiach obcí a/alebo ich rastúci trend.

Z uvedeného vyplýva, že celkový počet zraniteľných oblastí Slovenskej republiky sa v porovnaní s rokom 2017 zvýšil z 1 344 na 1 395.

Návrh nariadenia vlády nie je predmetom vnútrokomunitárneho pripomienkového konania.

Návrh nariadenia vlády bol predmetom medzirezortného pripomienkového konania a na rokovanie Legislatívnej rady vlády Slovenskej republiky sa predkladá bez rozporov.

Dátum účinnosti návrhu nariadenia vlády je vzhľadom na predpokladanú dĺžku legislatívneho procesu a potrebnú legisvakančnú lehotu navrhnutý na 1. marec 2022 a pre obce, ktoré boli navrhnuté na zaradenie do zoznamu zraniteľných oblastí, na 1. júl 2022.